Precedentium patrum congrua et saluberrima auctoritate informatus, nec non divina et autentiqua voce commonitus, que nos amicos de mammona iniquitatis in eterna tabernacula post modum nos recepturos debere facere, instruit et hortatur, et alibi: Date helemosinam et ecce omnia munda sunt vobis; illud quoque sollicite perpendens, quod per Salomonem dicitur: Quodcumque potes manus tua instanter operare, que nec opus nec ratio, nec consiliumt valebunt apud inferos. Ego Aimo, miles, tam preteritorum malorum meorum enormitatem perterritus quam desiderio, et amore celestis patrie succensus, tamque mihi in posterum providendi, quam parentibus et predecessoribus meis veniam et salutare remedium cupidus impetrandi, de facultatibus et alodio meo qui mihi ex propinquorum jure hereditaria successione proveniunt, cum laude et assensu matris mee et aliorum amicorum meorum, Deo et beatis apostolis Petro et Paulo ad locum Cluniacensem, cui dominus et venerabilis Hugo abbas non preesse tantum quam prodesse dinoscitur, trado, dono, et ex integro transfundo potestatem quandam que vocatur Troallis, in Lingonensis Episcopii territorio sitam, cum ecclesia et cimiterio, campis, silvis, vineis, pratis, fontibus, aquis, aquorumque decursibus, servis et ancillis, postremo cum omnibus appendiciis suis ubicumque sint, maneant et jaceant, tali tenore talique conditione, ut prefati loci fratres absque cujuslibet persone calumnia, seu inquietudine, vel exactione per succedentia tempora habeant et possideant. S. Girardi militis de Duisma, qui donationi huic interfuit, illamque laudavit, atque nostre donationis instinctu et sancti spiritus ammonitione provocatus, alodium quod in villa Masseilico hereditario jure sibi contingebat, cum laude fratrum et amicorum suorum, cum omnibus appendiciis suis, supra dicto loco Cluniacensi, pro remedio anime sue et parentum suorum, contulit. S. Walterii militis. Quisquis autem huic donationi nostre benignus fautor et devotus corroborator, nec non de possessionculis suis vel rebus pius cooperator extiterit, pro sue devocionis merito in presenti beatorum apostolorum gratiam in futuro ab omnipotente Deo vitam eternam obtineat; qui vero, quod non optamus, Zabuli instinctu vel proprie malignitatis astu inquietare vel calumniare seu inde aliquid defraudare, vel modicum subripere, impia temeritate presumpserit, divino judicio percussus, et sanctorum apostolorum et apostolicorum virorum anathemate perforatus, cum Anania et Saphira et cum Juda traditore Domini dampnatus suppliciis eternis et inextinguibilibus flammis, vermibusque qui non moriuntur, pro suo contemptu deputabitur, fautoribus gratie Dei et vita eterna presumptuosis contradictoribus ruina et dampnatio sempiterna.